Pörssikatsaus: Pörssikurssien lasku hidastui illlalla
Kanadalaisen verkkolaitevalmistajan Nortel Networksin tiedot roimista tappioista ja henkilöstöleikkauksista painoivat aamulla Nokian lähes viiden prosentin laskuun Helsingin pörssissä. Päivän päätteeksi Nokian hinnaksi kirjattiin 16,50 euroa, jossa laskua edellispäivästä oli 0,57 euroa.
New Yorkissa Nokia oli kello 18:n aikaan noin puolentoista prosentin laskussa.
Yleistä kurssikehitystä kuvaava Hex-indeksi päättyi kaksi prosenttia miinukselle 5870 pisteeseen. Painorajoitettu portfolioindeksi laski 0,8 prosenttia.
Strategiaohjelmansa eilen julkistanut Raisio jatkoi nousua tänään. Osake päättyi reilun prosentin nousuun 1,50 euroon.
Kaupankäynnin päätteeksi kokonaisvaihtoa oli kertynyt 485 miljoonaa euroa.
(STT)